
A falusi turizmus helyzete az orosz-ukrán háború árnyékában Mezőkaszony (Beregszászi járás) példáján

Kutatásom témájául A falusi turizmus helyzete az orosz-ukrán háború árnyékéban Mezőkaszony (Beregszászi járás) példáján választottam. A falusi turizmus meghatározó szerepet tölt be Kárpátalján, különösen a Beregszászi járásban. A 2022 februárjában kirobbant orosz-ukrán háború azonban a turizmus, illetve a falusi turizmus területén is jelentős veszteséget okozott.
A kutatás célja a falusi vendéglátás bemutatása Mezőkaszony településen, illetve annak feltérképezése, hogyan hatott az orosz-ukrán háború a falusi vendéglátók forgalmára, az általuk nyújtott szolgáltatásokra, valamint a vendégkörre.
Az orosz-ukrán háború falusi turizmusra gyakorolt hatásának feltérképezése érdekében tehát kvalitatív kutatást végeztem. A kutatás során mélyinterjút készítettem öt mezőkaszonyi vendéglátóval, illetve Dr. Sass Enikővel, a mezőkaszonyi falusi turizmus szervezőjével, koordinátorával.
Ezek alapján a következő vendégházak kerültek bemutatásra: „István házikója” Vendégház, Kulacs Vendégház, Viktória Apartman, Gabriella Apartman, Ilona Apartman, melyek közül az „István házikója” Vendégház fogad rendszeresen vendégeket, míg a másik négy vendégház esetében a szezonális vendégfogadás dominál.
A kutatás során kiderült, hogy a megkérdezett vendéglátók többsége a Kaszonyi Termálfürdő felújítása után vágott bele a tevékenységbe, mivel ebben az időben egyre több turista érkezett Ukrajna területéről Kárpátaljára, különösen a Beregszászi járásba. Ebből adódóan a vendégek nagy része belföldi turista volt. A turisták többsége tehát a termálvíz, illetve a Kaszonyi Termmálfürdő kínálta rekreációs lehetőségek miatt érkezett a térségbe, emellett Kárpátalja megismerése, a helyi vendégszeretet és a családtagok, barátok meglátogatása is kiemelhető, mint motivációs tényező.
A szolgáltatásokat tekintve a Kulacs Vendégház és az „István házikója” vendégház tulajdonosa biztosított a vendégek számára transzfer szolgáltatást, illetve csillagtúraszerű kirándulást Kárpátalján. Az orosz-ukrán háború 2022-es kitörése óta viszont ezek a szolgáltatások nem vehetőek igénybe. Elmondható, hogy mindegyik vendégház esetében a turistáknak önállóan kellett megoldani az étkezést, amihez a legtöbb vendégházban jól felszerelt, közös konyha biztosított.
Összességében elmondható, hogy a jelenlegi háborús helyzet olyan negatív hatást gyakorol a falusi turizmusra, amelyet korábban nem tapasztaltak a vendéglátók, mivel az előző évekhez képest a turistaforgalom elenyésző.
 



